चिदंबरम ने सोनिया से इस्तीफे की पेशकश की : सूत्र  
सोनिया से मुलाकात से पहले प्रणब ने एक बार फिर चिदंबरम को अहम सहयोगी और सरकार का मजबूत स्तंभ बताया है।
2−जी स्पेक्ट्रम मामले में वित्त मंत्रालय के नोट से पैदा हुए विवाद के सिलसिले में कांग्रेस अध्यक्ष सोनिया गांधी ने सोमवार गृहमंत्री पी चिदंबरम और वित्तमंत्री प्रणब मुखर्जी से अलग-अलग बातचीत की। सूत्रों के मुताबिक सोनिया गांधी से मिलकर पी चिदंबरम ने इस्तीफे की पेशकश की है। सोनिया से मुलाकात से पहले प्रणब ने एक बार फिर चिदंबरम को अहम सहयोगी और सरकार का मजबूत स्तंभ बताया लेकिन सोनिया गांधी से मुलाकात के बाद दोनों ही नेता बिना कुछ बोले निकल गए।  प्रणब मुखर्जी के मंत्रालय से पीएमओ को लिखी एक चिट्ठी में 2-जी लाइसेंस दिए जाने के मामले में तत्कालीन वित्त मंत्री पी चिदंबरम की भूमिका पर सवाल उठाए गए थे और कहा था कि अगर चिदंबरम स्पेक्ट्रम की नीलामी पर जोर देते तो 2−जी घोटाले को रोका जा सकता था।